Burgemeester vra vir kalmte ná skietdood in Vosloorus | Netwerk24
30 Maart 2020 21:56
Mzwandile Masina, burgemeester van Ekurhuleni. Foto: Rosetta Msimango/City Press
Mzwandile Masina sê in ’n verklaring ’n metropolisielid en veiligheidswag is op dieselfde dag in hegtenis geneem en die polisie en onafhanklike polisieondersoekdirektoraat (Opod) ondersoek die voorval.
“Ons vra dat die inwoners van Ekurhuleni kalm bly ná die noodlottig skietvoorval in Vosloorus. Ek wil almal verseker dat ons nie sal rus voordat al die feite in verband met die voorval bekend is nie.”
Luidens die verklaring gaan Masina binnekort die familie van die man wat doodgeskiet is besoek, sowel as kinders wat ook in die voorval gewond is.
Die betrokke metropolisielid sal aan tugstappe onderwerp word.
News24 het berig Sibusiso Amos (41) is Sondag tydens die staat van inperking by sy huis doodgeskiet.
Volgens Opod het metropolisielede die gebied Maandag gepatrolleer en opgemerk dat mense in ’n taverne kuier. Hulle wou glo ’n inhegtenisneming hier maak toe lede van die gemeenskap opstandig raak en die polisie met rubberkoeëls geskiet het.
Amos is glo na sy huis gevolg, waar hy op die stoep doodgeskiet is. Vier kinders van tussen vyf en 11 jaar oud is ook in die skietery gewond.
Die betrokke metropolisielid en veiligheidswag sal Dinsdag in die streekhof in Boksburg verskyn.
Meer oor: Vosloorus | Ekurhuleni | Inperking | Covid | Korona | Skietdood